PSA EW/DW-motor

PSA EW- og DW-motorerne er 4-cylindrede rækkemotorer produceret af PSA Peugeot Citroën, og som fortrinsvis benyttes af Citroën og Peugeot.

Alle EW (benzin)-motorerne har 16 ventiler og 2 overliggende knastaksler, mens DW (diesel)-motorerne startede med 8 ventiler og 1 overliggende knastaksel, men senere fik 16 ventiler og 2 overliggende knastaksler.

EW- og DW-motorerne har overtaget mange dele fra XU- og XUD-motorerne, mest af alt krumtapakslen.

EW7 
EW7-motoren har en boring på 82,7 mm og en slaglængde på 81,4 mm, til et slagvolume af 1749 cm³. Den blev brugt i indstigningsmodellerne af Citroën C5, Peugeot 406 og Peugeot 407.

Da EW7-motoren kun opfylder Euro4-normen, udgik den i Europa pr. 1. januar 2011.

EW10 
EW10-motoren har en boring på 85 mm og en slaglængde 88 mm, til et slagvolume på 1997 cm³. Den blev brugt meget indenfor PSA-koncernen, bl.a. i Citroën C4 og C5 og Peugeot 206, 307 og 407. En variant med direkte benzinindsprøjtning, kaldet EW10 D og solgt som HPi, blev kort brugt i Citroën C5 og Peugeot 406 startende i 2001, men udgik i 2003 som følge af af svigtende salg. EW10 J4S varianten er en højtydende version brugt i 206 RC, 307 Féline og C4 VTS. Effekten blev øget til 177 HK (130 kW), selv om de to franske mærker rundede det op til 180 HK i reklamer. EW10 A er en videreudvikling af EW10 J4, med en smule højere effekt og drejningsmoment som følge af introduktionen af variabel ventilstyring (VVT). Brændstofforbruget blev også sænket. Effekten er 103 kW ved 6000/min og momentet 200 Nm ved 4000/min. Citroen siger normalt 143 HK og Peugeot 140 HK for den samme 103 kW-motor.

Da EW10-motoren kun var en Euro4-motor, udgik den i Europa pr. 1. januar 2010. I de fleste bilmodeller hvor motoren blev brugt, blev den afløst af Prince-motoren.

EW12 
EW12-motoren blev introduceret for at erstatte lavtryksturbovarianten af XU10-motoren. Den har en boring på 86 mm og en slaglængde på 96 mm, til et slagvolume på 2231 cm³. Citroën bruger den kun i MPV'en C8, mens Peugeot, der har et mere sporty image, bruger den i 406 SRi, 407, luksusmodellen 607 og MPV'en 807.

EW12-motoren er en Euro4-motor, og udgik derfor i Europa pr. 1. januar 2011.

DW8 
DW8-motoren er i ethvert henseende en videreudvikling af XUD9-motoren og er den eneste dieselmotor i serien, som ikke er forsynet med turbolader og commonrail-indsprøjtning. Den har en boring på 82,2 mm og en slaglængde på 88 mm til et slagvolume på 1868 cm³. Den bruges mest i varebiler som f.eks. Citroën Berlingo og Peugeot Partner, men findes også i nogle versioner af Peugeot 206. DW8-motoren udgik i 2007, fordi den ikke kunne leve op til Euro4-emissionsnormerne (det var en Euro3-motor).

DW10 
DW10 var den første PSA-dieselmotor til at få direkte indsprøjtning, og fik salgsbetegnelsen HDi. Den har en boring på 85 mm og en slaglængde på 88 mm til et samlet slagvolume på 1997 cm³, som afløste XUD9-motoren i 1998. Den var i første omgang tilgængelig i en 90 HK (66 kW)-version, med 2 ventiler pr. cylinder og en ikke-ladeluftkølet turbolader. En intercooler blev tilføjet senere på året, og øgede effekten til 107 HK (79 kW). 

I første omgang var den tilgængelig i de mellemstore modeller, som f.eks. Citroën Xsara og Xantia og Peugeot 306 og 406, men blev hurtigt spredt over hele PSA's modelprogram, såsom varebiler, mens en 16-ventilet version med 109 hk (80 kW), blev anvendt i de store MPV'er bygget i samarbejde med Fiat. Suzuki købte disse motorer, og brugte dem i den europæiske SUV Grand Vitara. 

DW10-motoren blev brugt som forbillede for den nye familie af dieselmotorer udviklet i samarbejde med Ford, og de anvendes i Focus, C-Max og Mazda5, foruden forskellige Citroën- og Peugeot-personbilsmodeller. Den 16-ventilede udgave blev udstyret med et anden generations commonrail-indsprøjtningssystem og en turbolader med variabel geometri, som hævede effekten til 136 HK (100 kW). Den er udstyret med en 6-trins manuelt gear eller 6-trins automatgear (fra sommeren 2006 og fremefter).

DW10-motoren opfylder Euro5-normen, og sælges derfor fortsat i Europa..

DW12 
DW12-motoren har en boring på 85 mm og en slaglængde på 96 mm, til et slagvolume på 2179 cm. I modsætning til DW10 motoren, var den forsynet med 16 ventiler fra begyndelsen, og blev introduceret i 2000 sammen med Citroën C5 og Peugeot 607, og blev kun brugt i større bilmodeller. Dog findes også en 8-ventilet version med 100 HK (74 kW) i varebilerne Citroën Jumper og Peugeot Boxer. I 2006 blev den føjet til PSA/Ford-familien, nu med en effekt på 170 HK (125 kW). Land Rover bruger denne motor i den nye Freelander, hvor den yder 160 HK (118 kW). Derudover bruger Ford den også i Ford Mondeo og Jaguar X-Type. En anden 2.2L motor, Ford's ZSD-422 med et slagvolume på 2198 cm, anvendes i Peugeot's varebiler.

DW12-motoren opfylder Euro5-normen.

Kilder 

EW/DW-motor
Dieselmotorer